Mateo 3 | Beibele Inthaneteng | Phetolelo ya Lefase le Lefsa
3 Mehleng yeo Johane Mokolobetši+ a tla a bolela lešokeng+ la Judea,
2 a re: “Itsholeng,+ gobane Mmušo wa magodimo o batametše.”+
3 Ge e le gabotse, yo ke yena go boletšwego ka yena ka moporofeta Jesaya+ ka mantšu a: “Theetšang! Motho yo mongwe o goeletša a le lešokeng o re: ‘Lokišang+ tsela ya Jehofa! Dirang gore ditsela tša gagwe di otlologe.’”
4 Eupša yena Johane yo o be a apara diaparo tša boya+ bja kamela a itlema letheka ka lepanta la letlalo;+ dijo tša gagwe le tšona e be e le ditšie+ le todi ya dinose+ tša naga.
5 Ke moka badudi ba Jerusalema le Judea ka moka le ba naga ka moka go dikologa Noka ya Jorodane ba ya go yena.
6 O be a kolobetša batho Nokeng ya Jorodane,+ ba ipobola dibe tša bona phatlalatša.
7 Ge a bona ba bantši ba Bafarisei* le Basadutsei*+ ba etla kolobetšong, a re go bona: “Lena bana ba marabe,+ ke mang a le lemošitšego gore le tšhabele kgalefo e tlago?+
8 Ka gona, tšweletšang dienywa tše di swanelago boitsholo.+
9 Le se ke la tšea gore le ka re: ‘Tatago rena ke Aborahama.’+ Gobane ke re go lena, Modimo o kgona go tsošetša Aborahama+ bana maswikeng a.
10 Selepe+ se šetše se le kutung ya dihlare. Ka gona sehlare se sengwe le se sengwe se se sa tšweletšego dienywa tše dibotse se tla rengwa+ sa lahlelwa mollong.+
11 Ge e le nna ke le kolobetša ka meetse+ ka baka la boitsholo bja lena,+ eupša Yo a tlago+ ka morago ga ka o mpheta ka matla, yo ke sa swanelegego go rola diramphašane tša gagwe.+ Yena Yoo o tla le kolobetša ka moya o mokgethwa+ le ka mollo.+
12 Leselo la gagwe la go ološa le ka seatleng sa gagwe, o tla hlwekiša seboa sa gagwe ka mo go feletšego, a kgoboketša korong ya gagwe ntlong ya polokelo,+ eupša mooko o tla o fiša+ ka mollo wo o ka se kego wa tingwa.”
13 Ke moka Jesu a tla Nokeng ya Jorodane go Johane a etšwa Galilea,+ e le gore Johane a tle a mo kolobetše.+
14 Eupša Johane a leka go mo thibela, a re: “Ke nna ke swanetšego go kolobetšwa ke wena, gomme na wena o tla go nna?”
15 Jesu ge a fetola a re go yena: “A go be bjalo mo nakong ye, gobane ka tsela yeo go re swanetše gore re phethe toko ka moka.”+ Ke moka a lesa go mo thibela.
16 Jesu ka morago ga ge a kolobeditšwe a rotoga gateetee meetseng, magodimo a bulega,+ a bona moya wa Modimo o theoga bjalo ka leeba+ o etla godimo ga gagwe.+
17 Bonang! Le gona gwa kwala lentšu+ le le tšwago magodimong le re: “Yo ke Morwa wa ka,+ morategi,+ yo ke mo amogetšego.”+
^ “Bafarisei” e be e le sehlotswana se se tumilego sa bodumedi bja Sejuda sa lekgolong la pele la nywaga C.E.
^ “Basadutsei” e be e le sehlotswana se se tumilego sa bodumedi bja Sejuda seo se bego se sa dumele gore go na le tsogo goba barongwa.